ประกาศกระทรวงอุตสาหกรรม เรื่อง การเปลี่ยนแปลงเขต เขตอุตสาหกรรมทั่วไป นิคมอุตสาหกรรมภาคเหนือ
ประกาศกระทรวงอุตสาหกรรม
เรื่อง
การเปลี่ยนแปลงเขต เขตอุตสาหกรรมทั่วไป นิคมอุตสาหกรรมภาคเหนือ[๑]
 

ตามที่ได้มีประกาศกระทรวงอุตสาหกรรม เรื่อง
การจัดตั้งนิคมอุตสาหกรรมภาคเหนือเป็นเขตอุตสาหกรรมทั่วไป ลงวันที่ ๓๐ พฤศจิกายน
พ.ศ. ๒๕๒๕ กำหนดให้พื้นที่ตำบลบ้านกลางและตำบลมะเขือแจ้ อำเภอเมืองลำพูน
จังหวัดลำพูน เป็นเขตอุตสาหกรรมทั่วไป ตามมาตรา ๓๖ (๑)
แห่งพระราชบัญญัติการนิคมอุตสาหกรรมแห่งประเทศไทย พ.ศ. ๒๕๒๒ และต่อมาได้มีการเปลี่ยนแปลงเขตอุตสาหกรรมทั่วไปดังกล่าว
ตามประกาศกระทรวงอุตสาหกรรม เรื่อง การเปลี่ยนแปลงเขต เขตอุตสาหกรรมทั่วไป
นิคมอุตสาหกรรมภาคเหนือ ลงวันที่ ๑๙ กุมภาพันธ์ พ.ศ. ๒๕๓๑
และประกาศกระทรวงอุตสาหกรรม เรื่อง การเปลี่ยนแปลงเขต เขตอุตสาหกรรมทั่วไป
นิคมอุตสาหกรรมภาคเหนือ ลงวันที่ ๑๕ พฤษภาคม พ.ศ. ๒๕๓๒ เพื่อกันพื้นที่บางส่วนของเขตอุตสาหกรรมทั่วไป
ไปจัดตั้งเป็นเขตอุตสาหกรรมภาคเหนือแล้ว นั้น

บัดนี้
ปรากฏว่าการประกอบอุตสาหกรรมในเขตอุตสาหกรรมส่งออกภาคเหนือได้ชะลอตัวลงในขณะที่เขตอุตสาหกรรมทั่วไป
นิคมอุตสาหกรรมภาคเหนือ ได้มีผู้ประกอบอุตสาหกรรมประสงค์จะประกอบกิจการในเขตนี้อยู่อีก
ดังนั้น
เพื่อให้การประกอบอุตสาหกรรมในเขตอุตสาหกรรมทั่วไปได้ขยายตัวเพิ่มขึ้นตามสภาวการณ์ปัจจุบัน
สมควรขยายเขตอุตสาหกรรมทั่วไปดังกล่าว
โดยนำพื้นที่ตามที่ได้กันออกจากเขตอุตสาหกรรมส่งออกภาคเหนือตามพระราชกฤษฎีกาเปลี่ยนแปลงเขตอุตสาหกรรมส่งออกภาคเหนือ
(ฉบับที่ ๒) พ.ศ. ๒๕๓๖ มาจัดตั้งเป็นเขตอุตสาหกรรมทั่วไปเพิ่มขึ้น

อาศัยอำนาจตามความในมาตรา ๕ และมาตรา ๓๖ วรรคสอง แห่งพระราชบัญญัติการนิคมอุตสาหกรรมแห่งประเทศไทย
พ.ศ. ๒๕๒๒ รัฐมนตรีว่าการกระทรวงอุตสาหกรรม จึงออกประกาศเปลี่ยนแปลงเขต
เขตอุตสาหกรรมทั่วไป นิคมอุตสาหกรรมภาคเหนือ โดยให้ยกเลิกแผนที่ท้ายประกาศกระทรวงอุตสาหกรรม
เรื่อง การเปลี่ยนแปลงเขต เขตอุตสาหกรรมทั่วไป นิคมอุตสาหกรรมภาคเหนือ ลงวันที่ ๑๕
พฤษภาคม พ.ศ. ๒๕๓๒ และให้ใช้แผนที่ท้ายประกาศนี้แทน


ประกาศ ณ วันที่ ๙ มิถุนายน ๒๕๓๖
พลตรี สนั่น
ขจรประศาสน์
รัฐมนตรีว่าการกระทรวงอุตสาหกรรม
[เอกสารแนบท้าย]

๑. แผนที่ท้ายประกาศกระทรวงอุตสาหกรรม เรื่อง
การเปลี่ยนแปลงเขต เขตอุตสาหกรรมทั่วไป นิคมอุตสาหกรรมภาคเหนือ

(ดูข้อมูลจากภาพกฎหมาย)

































ปิยะธิดา/ปรับปรุง
๒๐ สิงหาคม
๒๕๖๑




[๑] ราชกิจจานุเบกษา
เล่ม ๑๑๐/ตอนที่ ๘๗/ฉบับพิเศษ หน้า ๑/๒ กรกฎาคม ๒๕๓๖